Træningsprojektet er allerede blevet en succes og rulles nu ud i hele Aalborg Kommune. Hver uge får ultraløberen selskab af en eller flere gæstetrænere.

Ultraløberen Stine Rex har igennem flere uger lavet træningsvideoer til lærere, elever og forældre på Vejgaard Østre Skole i Aalborg. Videoerne er blevet så godt modtaget, at projektet nu rulles ud i hele Aalborg Kommune. Fremover tilbydes videoerne til alle kommunens skoler. - Hver dag laver vi en træningsvideo på fem minutter, som lærere og elever kan bruge i den daglige undervisning og samtidig kan forældrene også lave den med deres børn, når de kommer hjem, forklarer Stine Rex, da TV2 Nord mødes med hende og dagens gæster. Hver dag har hun nemlig forskellige gæster med. Idag optager hun video med de to maskotter 'Pindsvin' og 'Egern' fra Fårup Sommerland og med rapperen Jonny Hefty. Dagens gæster skal lave de samme øvelser som Stine Rex selv, så forventningerne til dagens træning er ikke ligefrem tårnhøje: - Altså 'Egern' og 'Pindsvin' har jo været i vinterhi siden sidste år, så de er nok ikke så oplagte, lyder det fra ultraløberen, der fortsætter: - Og Jonny Hefty har måske også været i hi. Til det sidste lyder det tørt fra rapperen i baggrunden "....siden firserne". Udover fysisk træning handler projektet også om at være sammen, så man kan få gang i de sociale relationer, der har været voldsomt pressede i det seneste år: - Det er fedt, at vi kan være sammen og hygge os. Jeg har selv en højgravid kone derhjemme, som bliver tykkere og tykkere, og jeg følger jo med. Sådan en slags sympatifedme. Vi trænger allesammen til at lege og danse og røre os, slår Jonny Hefty fast.